Агенцијата за заштита на правото на слободен пристап до информациите од јавен карактер, врз основа на член 109 став 5 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М.С., против Решение на Агенција за катастар на недвижности, по предметот Барање за пристап до информации од јавен карактер, на ден 21.08.2025 година, го донесе следното:

**Р Е Ш Е Н И Е**

1. Жалбата изјавена од М.С., против Решението на Агенција за катастар на недвижности бр.0312-6714/5 од 07.08.2025 година, заведена во Агенцијата со бр. 08-436 на 13.08.2025, по предметот Барање за пристап до информации од јавен карактер, **СЕ ОДБИВА како неоснована**.
2. **СЕ ПОТВРДУВА** Решението на Имателот на информација бр.0312-6714/5 од 07.08.2025 година**.**

**О Б Р А З Л О Ж Е Н И Е**

М.С., на 28.07.2025, поднел Барање за пристап до информации од јавен карактер до Агенција за катастар на недвижности , со кое побарал по е-маил да му се достави електронски запис од следните информации:

„1. Копија од РЕШЕНИЕ бр.1214/1051 од 17.07.2003 година на Државниот завод за геодетски работи – Одделение за премер и катастар во Прилеп (правниот претходник на Агенцијата за катастар на недвижности), со кое наведеното Одделение одбило да ја запише/спроведе правосилната Пресуда П.бр.1970/98 од 21.11.2001 година на Основниот суд Прилеп.

2. Копија од РЕШЕНИЕ бр.1112-465/2013 од 13.02.2013 година на Агенцијата за катастар на недвижности – Одделение за катастар на недвижности во Прилеп, со кое Одделението во Прилеп повторно одбило да ја запише правосилната Пресуда П.бр.1970/98 во јавната книга“.

Постапувајќи по ова Барање, Имателот на информации донел Решение бр.0312-6714/5 од 07.08.2025 година со кое го уважил барањето. Во Образложението на Решението е наведено дека „...бараната информација е во рамките на Законот за катастар на недвижности и за конкретното барање информациите може да се добијат на следниот начин:-Доставете барање за увид во предмет...-Уплатете ги потребните средства, согласно Тарифникот за висината на надоместокот за користење и увид на податоците од геодетско-катастарскиот информативен систем...согласно член 36 став 1 од Законот за катастар на недвижности...За сомнежите за коруптивно однесување, несовесно работење, сторено кривично дело, надлежен е Секторот за контрола и надзор при Агенцијата за катастар на недвижности, а отворена е можноста и за пријава преку електронската пошта: prijavikorupcija@katastar.gov.mk, или на телефонскиот број: 070/288-300 ...“.

Незадоволен од Решението на Имателот на информацијата, Барателот на информацијата, во законски предвидениот рок, поднел Жалба заведена во Агенцијата со бр.08-436 на 13.08.2025 година. Во Жалбата наведува: „...моето Барање за пристап до информации од јавен карактер...иако формално се уважува, суштински се оневозможува пристапот преку наметнување на незаконска обврска за плаќање на надоместок за увид, што претставува суштествена повреда на одредбите на ЗСПИЈК и погрешна примена на материјалното право...Според член 28 став (2) од ЗСПИЈК, надоместок се уплаќа исклучиво во висина на „материјалните трошоци“ за добиен препис, фотокопија или електронски запис...за информација добиена во вид на електронски запис на е-маил адреса или УСБ на барателот, не се наплаќа надоместок...“

Агенцијата со електронски допис бр.08-436 од 13.08.2025 година ја препрати Жалбата до Имателот на информации.

Имателот на информации не одговори на барањето од Агенцијата.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата сега жалител и останатите расположливи списи и истата **ја одби како неоснована**, **а Решението на Имателот на информации бр.0312-6714/5 од 07.08.2025 година го потврди**, поради следното:

По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил во целост согласно Законот за слободен пристап до информации од јавен карактер, односно наместо да достави Известување до Барателот, донел Решение со кое се впуштил во постапка по Барање за пристап до информации од јавен карактер, притоа образложувајќи му на Барателот дека, доколку сака да ги добие бараните документи, дека треба да поднесе Барање за увид во предметот и да уплати согласно Тарифникот за висината на надоместокот за користење и увид на податоците од геодетско-катастарскиот информационен систем, како и за издавање на овластување за изработка на картографски производи и за висината на надоместокот за издавање на согласност за ставање во употреба на картографскиот производ („Службен весник на РСМ” бр.241/22).

Агенцијата констатира дека, согласно член 109 став 5 од Законот за општата управна постапка, ваквиот недостаток во првостепената постапка не можел да влијае врз решавањето на работата.

Имено, Агенцијата утврди дека во конкретниот случај Барателот на информации до Имателот на информации доставил допис насловен „Барање за пристап до информации од јавен карактер“, со кој всушност наместо информации од јавен карактер од Имателот побарал информации кои претставуваат базична дејност во работењето на Имателот, од која се самофинансира, односно за чие давање на корисниците им наплатува соодветна сума пари согласно Тарифник заснован врз Закон.

Агенцијата смета дека Барателот на информации свесно, сакајќи да избегне плаќање за добиените информации согласно законски донесен Тарифник, поднел барање согласно Законот за слободен пристап до информации од јавен карактер, очекувајќи по истото да се постапи во рамки на владините одлуки од 2006 и 2017 година, кои предвидуваат минимален надомест за материјални трошоци во случај на барања за пристап до информации од јавен карактер. Во тој контекст барателот неосновано очекувал да се примени и член 28 став 1 од Законот за слободен пристап до информации од јавен карактер.

Агенцијата смета дека Барателот на информации, инсистирајќи во својата Жалба против оспореното Решение да ги добие документите споменати во Барањето за пристап до информации, свесно избегнува да поднесе стандардизирано Барање од надлежност на Агенцијата за катастар на недвижности и за издавање на споменатите документи да уплати сума согласно законски утврден Тарифник.

Сумирано, Агенцијата утврди дека во конкретниот случај Барателот на информации неосновано се повикал на Законот за слободен пристап до информации од јавен карактер, поднесувајќи барање за пристап до информации од личен интерс, односно побарал документи од надлежност на Агенцијата за катастар на недвижности, а кои подлежат на стандардна процедура за издавање.

Агенцијата на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и да обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично. Законот за слободен пристап нема за цел преку поднесување на барање за пристап до информации од јавен карактер, барателите на информации да остваруваат лични, приватни или индивидуални права или како странки да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или други акти, за кои се во тек, или врз основа на бараните податоци ќе бидат поведени постапки пред надлежните судови, каде што барателот за пристап до информации од јавен карактер е една од странките во спорот.

Во случајот не се работи за добивање на информација од јавен карактер, туку се работи за добивање на лични информации за конкретен предмет и истите подлежат на Законот за катастар на недвижности и Тарифникот за висината на надоместокот за користење и увид на податоците од геодетско-катастарскиот информационен систем.

Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“.

Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

 **Пламенка Бојчева**